《送巨德新四川省郎中》
元代·袁桷

退食公庭日未西，浣溪清雨换障泥。筹边旧式传铜马，吊古新诗问石犀。

荔子绿阴鹦鹉过，杏花红影秭归啼。遨头雅集须频领，不惜郫筒取次携。

作者简介：（1266—1327）庆元路鄞县人，字伯长，号清容居士。举茂才异等，起为丽泽书院山长。成宗大德初，荐授翰林国史院检阅官。进郊祀十议，礼官推其博，多采用之。升应奉翰林文字、同知制诰，兼国史院编修官。请购求辽、金、宋三史遗书。英宗至治元年，官翰林侍讲学士。泰定帝泰定初辞归。桷在词林，朝廷制册、勋臣碑铭，多出其手。卒谥文清。著有《易说》、《春秋说》、《延祐四明志》、《清容居士集》。